## Rješenje Ustavnog suda Republike Hrvatske broj U-II-415/1993. od 15. veljače 1995.

### NN 12/1995 (24.2.1995.), Rješenje Ustavnog suda Republike Hrvatske broj U-II-415/1993. od 15. veljače 1995.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak dr. Velimir Belajec, dr. Nikola
Filipović, Ante Jelavić, mr. Vojislav Kučeković,
Jurica Malčić, mr. Hrvoje Momčinović, Ivan Marijan
Severinac i Mladen Žuvela, povodom prijedloga Antuna Kelave iz Opatije,
za ocjenu zakonitosti, na sjednici održanoj 15. veljače 1995. godine,
donio je

## Rješenje

1. Ne prihvaća se prijedlog za pokretanje postupka za ocjenu zakonitosti
dijela odredbe članka 19. Statuta Grada Opatije ("Službene
novine" Županije primorsko-goranske, broj 10/1993), koji glasi:

..Referendum se može raspisati... radi prethodnog pribavljanja mišljenja
stanovnika o promjeni područja Grada ili županije...".

2. Ovo će se rješenje objaviti u "Narodnim novinama"
i "Službenim novinama" Županije primorsko-goranske.

Obrazloženje:

Antun Kelava iz Opatije podnio je ovom Sudu prijedlog za pokretanje
postupka za ocjenu zakonitosti dijela odredbc članka 19. Statuta
Grada Opatije ("Službene novine" Županije primorsko-goranske,
broj 10/1993) - u daljem tekstu: Statut.. Predmetnom odredbom članka
19. Statuta određeno je među ostalim da se referendum može raspisati
-radi prethodnog pribavljanja mišljenja stanovnika o promjeni područja
grada ili županije" Predlagatelj navodi da je sporna odredba, u dijelu
koji se odnosi na raspisivanje referenduma radi pribavljanja mišljenja
u pogledu promjene područja grada ili županije, u nesuglasju s odredbom
članka 17. stavak 2. Zakona o lokalnoj samoupravi i upravi te odredbama
članaka 9. i 10. Zakona o područjima županija, gradova i
općina u Republici Hrvatskoj. U prijedlogu se izričito ne
navodi u čemu je to nesuglasje, ali se može zaključiti da
predlagatelj smatra da nema osnove za utvrđivanje mogućnosti
raspisivanja referenduma o promjeni područja županije odnosno grada
obzirom da ta pitanja (određivanja područja jedinica lokalne
samouprave) spadaju u zakonodavnu nadležnost, te da u pogledu učestvovanja
građana u zakonodavnoj proceduri postoje, pored referenduma, drugi
"demokratski načini".

Prijedlog nije osnovan.

Odredbom članka 129. stavak 1. Ustava određeno je da se područje
jedinica lokalne samouprave - općine, kotara i grada određuje
zakonom pošto se prethodno pribavi mišljenje stanovnika tog područja.
Odredbom članka 131. stavak 2. Ustava određeno je da se područje
županije, kao jedinice lokalne uprave i samouprave, određuje zakonom
poštujući pri tome Ustavom utvrđene kriterije (povijesni, prometni,
gospodarski čimbenici, te prirodna samoupravna cjelina). Navedenim
ustavnim odredbama propisano je da je određivanje područja jedinica
lokalne samouprave i uprave u nadležnosti Sabora Republike Hrvatske, koji
to pitanje uređuje zakonom. U odnosu na sudjelovanje stanovništva u
postupku određivanja područja jedinica lokalne samouprave i
uprave kod određivanja područja županije Ustavom nije propisano
obavezno pribavljanje mišljenja stanovnika područja županije. Nasuprot
tome kod određivanja područja ostalih jedinica lokalne samouprave
i uprave, grada ili općine, takvo mišljenje je obavezno. Zakonom
o područjime županije, gradova i općina u Repblici Hrvatskoj
("Narodne novine", broj 90/92) određena su područja
jedinica lokalne samouprave i uprave (osim kotareva) kao i pitanja u svezi
postupka za promjenu područja tih jedinica. Odredbom članka
9. navedenog Zakona propisano je da inicijativu za promjenu područja
županija, grada ili općine mogu dati predstavnička tijela
jedinice lokalne samouprave po prethodno pribavljenom mišljenju stanovništva
na području za koje se promjena traži.

Nadalje, odredbom članka 10. navedenog Zakona utvrđena su
prava građana u odnosu na postupak odlučivanja o područjima
jedinica lokalne samouprave i uprave - međutim ne svih jedinica, već
samo područja općine odnosno grada. Tom odredbom propisano
je da pravo predlaganja promjene područja općine odnosno grada
imaju građani koji imaju prebivalište na tom području i to najmanje
jedna trećina ukupnog stanovništva. Prije podnošenja prijedloga građani
su dužni pribaviti mišljenje predstavničkog tijela jedinice lokalne
samouprave tog područja, a ono, pak, može zatražiti mišljenje stanovnika
na području jedinice lokalne samouprave. U odnosu na određivanje
područja jedinica lokalne samouprave, odredbom članka 6.
Zakona o lokalnoj samoupravi i upravi ("Narodne novine", broj
90/92, 94/93 i 117/93) određeno je među ostalim da se područje
općina, grada i županije uređuje posebnim zakonom s tim da je
kod određivanja područja općine odnosno grada obavezno
pribavljanje mišljenja stanovnika tog područja. Nadalje, u pogledu
sudjelovanja građana u odlučivanju odredbom članka 17.
tog Zakona određeno je da se referendum može raspisati radi odlučivanja,
među ostalim, o pitanjima iz djelokruga općinskog odnosno gradskog
vijeća, kao i o drugim pitanjima određenim zakonom i statutom.

Ovaj Sud nalazi da navedene odredbe sadrže ovlaštenje gradskog vijeća
da inicira postupak za izmjenu područja županije. U odnosu na određivanje
načina pribavljanja mišljenja građana u slučajevima promjene
područja županije odnosno grada Sud je utvrdio da ne postoje zapreke
da se statutom grada, u konkretnom slučaju Grada Opatije, odredi
na koji način će gradsko vijeće pribaviti to mišljenje.
Ovo naročito ako se ima u vidu odredba članka 17. Zakona
o lokalnoj samoupravi i upravi kojom je ostavljena mogućnost da se,
pored pitanja za koja je to zakonom određeno, statutom jedinice lokalne
samouprave i uprave odrede i druga pitanja kada će se raspisati referendum
radi izjašnjavanja o istima.

Na osnovi navedenog Sud je utvrdio da osporavana odredba Statuta Grada
Opatije nije u nesuglasju s odredbama Zakona o lokalnoj samoupravi i upravi
odnosno Zakona o područjima županija, gradova i općina u Republici
Hrvatskoj te je temeljem odredbe članka 45. stavak 2. Poslovnika
Ustavnog suda Republike Hrvatske ("Narodne novine", broj 29/94)
riješeno kao i izreci ovog rješenja.

Odluka o objavi ovog rješenja zasniva se na odredbi članka 20.
Ustavnog zakona o Ustavnom sudu Republike Hrvatske ("Narodne novine",
broj 13/91). Broj: U-II-415/ 1993 Zagreb, 15. veljače 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 12/1995-240